Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 546/13/7703	Kežmarok, 22.5.2015
EEČ : 2-56-46-2015

U Z N E S E N I E

Trestná vec:	obvinený XXXXX 
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Kežmarok
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
dňa 11.04.2012 v Poprade cestou mandatára spoločnosti Pohotovosť, s.r.o. Pribinova 25, 811 09 XXXXX XXXXX požiadal o úver, ktorý mu bol po vyplnení žiadosti a doložení potrebných dokladov schválený a dňa 12.04.2012 uzatvoril Zmluvu o úvere č. 701001275 vo výške úveru 500,- €, ktorý sa zaviazal zaplatiť zvýšený o príslušný poplatok vo výške 484,- € a celkovo mal vrátiť sumu 984,- €, v 12 pravidelných mesačných splátkach vo výške 82,- € počnúc dňom 18.05.2012, pričom svoj čistý mesačný príjem zdokladoval fiktívnym potvrdením o výplate dôchodku v sume 495,- €, ktorý mu zabezpečil obvinený XXXXX a s ktorým sa pred uzatvorením zmluvy dohodol, že po vyplatení hotovosti spoločnosťou Pohotovosť, s.r.o. peniaze odovzdá obvinenému XXXXX a obvinený XXXXX dostane z poskytnutého úveru odmenu 50,- € a následne neuhradil ani jednu dohodnutú splátku poskytnutého úveru, čím takto bola spoločnosti Pohotovosť, s.r.o. Pribinova 25, XXXXX  spôsobená škoda najmenej v sume 500,- €,

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:
         Uznesením vyšetrovateľa Okresného riaditeľstva PZ, Odbor kriminálnej polície v Kežmarku bolo dňa 30.8.2013 vznesené obvinenie XXXXX pre prečin úverového podvodu podľa § 222 ods.1 Trestného zákona, ktorého sa dopustil na tom skutkovom základe, ako je to uvedené vo výrokovej časti tohto uznesenia.
                                               
         V rámci vedeného vyšetrovania bolo zistené, že obvinený XXXXX, narodený XXXXX v Kežmarku, dňa 23.3.2015 zomrel. Do spisového materiálu bol zabezpečený úmrtný list vydaný Matričným úradom Mesta XXXXX, zväzok 25, ročník 2015, strana 175, poradové číslo 92.  
   
         V zmysle § 9 ods. 1 písm. d/ Trestného poriadku trestné stíhanie nemožno začať a ak bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.

           Podľa § 215 ods. 1 písm. d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Tr. poriadku.

         Z dôvodov vyššie uvedených preto bolo potrebné rozhodnúť tak, ako je to uvedené vo výrokovej časti tohto uznesenia a trestné stíhanie vedené proti obvinenému XXXXX, pre prečin úverového podvodu podľa § 220 ods. 1 Trestného zákona, z dôvodu úmrtia osoby obvinenej zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Miloslav Veselovský
prokurátor